Nõukogu direktiiv,

12. juuni 1985,

millega muudetakse direktiivi 72/461/EMÜ sigade klassikalise katku ja sigade aafrika katkuga seoses kohaldatavate teatavate meetmete kohta

(85/322/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 43 ja 100,

võttes arvesse komisjoni ettepanekut, [1]

võttes arvesse assamblee arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiiv 72/461/EMÜ, [4] viimati muudetud direktiiviga 84/643/EMÜ, [5] sätestab loomatervishoiunõuded, mida tuleb täita ühendusesisese kaubanduse jaoks ettenähtud lihaloomade puhul;

sigade klassikalise katku leviku tõttu ühenduse teatavates osades tuleks tugevdada kauplemisega seotud meetmeid ja selgemini määratleda asjaolud, mille puhul tuleb muuta sigade katkust ametlikult vabade piirkondade staatust haiguse puhkemise korral;

isegi kui sigade aafrika katk esineb vaid üksikjuhtudena ühenduse territooriumi teatavates osades, kujutab see endast siiski nakkusohtu liikmesriikide seakarjadele; seepärast tuleks kehtestada eeskirjad, milles sätestatakse ühendusesisesel värske sealihaga kauplemisel kohaldatavad kaitsemeetmed,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 72/461/EMÜ muudetakse järgmiselt.

1. Artikli 8 lõikele 1 lisatakse järgmine lõik:

"Kui kõnealuseks haiguseks on sigade aafrika katk, kohaldatakse artiklit 8a."

2. Lisatakse järgmine artikkel:

"Artikkel 8a

1. Liikmesriik, kelle territooriumil on registreeritud sigade aafrika katku viimase 12 kuu jooksul, ei tohi eksportida värsket sealiha teiste liikmesriikide territooriumile.

Artiklis 9 sätestatud korra kohaselt võib teha otsuse, et esimese lõigu sätteid ei kohaldata asjaomase liikmesriigi territooriumi ühe või mitme osa suhtes. Nimetatud mööndus ei välista artikli 6 kohaldamist sigade aafrika katku ühe või mitme juhu taasesinemise korral eespool nimetatud territooriumi osas või osades.

2. Kui sigade aafrika katk puhkeb liikmesriigi territooriumil, kus seda haigust ei ole registreeritud vähemalt 12 kuu jooksul, võib artiklis 9 sätestatud korras teha otsuse, et lõike 1 sätteid kohaldatakse ainult kõnesoleva territooriumi osale. Kuni nimetatud otsuse tegemiseni ja piiramata artikli 8 kohaldamist tagavad asjaomased liikmesriigid viivitamata värske sealiha ekspordikeelu teistesse liikmesriikidesse territooriumi osalt, kus episootiline haigus registreeriti. Territooriumi selle osa kindlaksmääramisel võetakse arvesse artikli 8b lõikes 2 sätestatud kriteeriume.

Üks või mitu sigade aafrika katku juhtu liikmesriigi territooriumi osal, mis ei ole geograafiliselt ühendatud selle liikmesriigi territooriumi põhiosaga, ei takista esimese lõigu kohaldamist.

Esimese lõigu kohaldamise eeldusena nõutavad tingimused loetakse siiski täidetuks järgmistel tingimustel:

i) esimeses lõigus osutatud sigade aafrika katku registreeritud puhang või puhangud kõrvaldati lühima võimaliku aja jooksul;

ii) uus puhang, mis on aluseks uuele otsusetegemise vajadusele, nagu sätestatud esimeses lõigus, ei ole epidemioloogiliselt seotud alapunktis i osutatud puhangu või puhangutega.

3. Otsused lõike 2 kohaselt kohaldatud meetmete tühistamiseks tehakse vastavalt artiklis 9 sätestatud korrale."

3. Lisatakse järgmine artikkel:

"Artikkel 8b

1. Artikli 8a lõikes 1 osutatud territooriumi osade määratlemisel võetakse eriti arvesse:

- sigade aafrika katku tõrjeks ja kõrvaldamiseks kasutatavaid meetmeid,

- haiguse puudumist vähemalt 12 kuu jooksul, mis on registreeritud kõikide avastamismeetodite järgi, sealhulgas seroloogilised uuringud,

- territooriumi osade pindala ning nende haldus- ja geograafilisi piire,

- võetud kaitsemeetmeid seakarjade nakatumise või taasnakatumise vältimiseks,

- sigade liikumise kontrollimiseks võetud meetmeid.

2. Artikli 8a lõikes 2 osutatud territooriumi osade määratlemisel võetakse eriti arvesse:

- haigusega võitlemiseks kasutatavaid meetodeid, eelkõige sigade eemaldamist nakatunud, saastunud või saastekahtlusega majanditest,

- territooriumi osade pindala ning nende haldus- ja geograafilisi piire,

- haiguse esinemissagedust ja levikutendentsi,

- võetud meetmeid haiguse levimise takistamiseks,

- võetud meetmeid sigade liikumise piiramiseks ja kontrollimiseks nii kõnealusel territooriumi osal kui väljaspool seda."

4. Artikli 13a lõige 2 asendatakse järgmisega:

"2. Nõukogu koostab komisjoni ettepaneku põhjal ühehäälselt kolme kuu jooksul arvates ettepaneku saamise kuupäevast nimekirja lõike 1 alapunktis ii osutatud liikmesriikidest ja territooriumite osadest, mis on sigade katkust vabad.

Artikli 8 kohaldamise võimalust piiramata peatavad kõnesolevad liikmesriigid selle staatuse sigade katku puhangu esinemise korral ja teavitavad sellest viitamata komisjoni ja teisi liikmesriike. Asjaomane liikmesriik tühistab peatamise kas pärast 30 päeva möödumist haiguse viimase puhangu kõrvaldamisest, juhul kui ei ole toimunud vaktsineerimist, või pärast 90 päeva möödumist haiguse viimase puhangu kõrvaldamisest, kui on tehtud vaktsineerimine. Asjaomane liikmesriik teatab komisjonile ja teistele liikmesriikidele peatamisperioodi lõppemisest. Kui esimese ja viimase haiguspuhangu avastamise kuupäevade vaheline ajavahemik ületab kahte kuud, teavitab asjaomane liikmesriik komisjoni sellest viivitamata. Sellisel juhul võib staatuse tühistada vastavalt artiklis 9 sätestatud korrale.

Staatuse tühistamise korral võib staatuse anda uuesti kõnesoleva territooriumi osale sama korra kohaselt, kuid mitte enne kui vähemalt:

- kolme kuu möödumisel pärast viimase haiguspuhangu kõrvaldamist, kui ei ole tehtud vaktsineerimist,

- kuue kuu möödumisel pärast viimase haiguspuhangu kõrvaldamist, kui on tehtud vaktsineerimine.

3. Käesolevat artiklit kohaldatakse kuni 31. detsembrini 1987.

1. juuliks 1987 esitab komisjon nõukogule aruande olukorra arengu kohta, pöörates erilist tähelepanu kaubandusele, esitades asjakohaseid ettepanekuid sigade katku kohta.

Nõukogu teeb nende ettepanekute põhjal otsuse hiljemalt 31. detsembril 1987."

Artikkel 2

Liikmesriigid jõustavad käesoleva direktiivi järgimiseks vajalikud õigusnormid hiljemalt jaanuaris 1986.

Liikmesriigid teatavad neist viivitamata komisjonile.

Artikkel 3

Käesolev direktiiv on adresseeritud liikmesriikidele.

Luxembourg, 12. juuni 1985

Nõukogu nimel

eesistuja

C. Degan

[1] EÜT C 272, 12.10.1984, lk 6.

[2] EÜT C 12, 14.1.1985, lk 127.

[3] EÜT C 44, 15.2.1985, lk 4.

[4] EÜT L 302, 31.12.1979, lk 24.

[5] EÜT L 339, 27.12.1984, lk 27.

--------------------------------------------------